 

Politica Externă si de Securitate Comună (PESC)

 

Introducere 

 

Proiectul de a dota Europa cu o capacitate de apărare este la fel de vechi ca şi construcţia europeană. Însă acest proiect a fost mult timp ignorat datorită necesităţii de coeziune a blocului occidental în faţa ameninţării sovietice. După căderea Zidului Berlinului a urmat o perioadă de maturizare în care Europa şi-a pus întrebări asupra viitorului propriu, asupra mijloacelor sale de apărare şi asupra limitelor impuse proiectului european.

Necesitatea construcţiei apărării europene se regăseşte în relaţiile politice, istorice, filosofice şi etice ale Europei, cu toate că o serie de politicieni şi experţi consideră că Statele Unite au suficiente mijloace să asigure apărarea aliaţilor. 

Pacea europeană şi mondială se regăsesc în cadrul proiectului european apărut imediat după cel de-al doilea război mondial în spiritul oamenilor hotărâţi să facă totul pentru a evita o destrămare a umanităţii. O dovadă în acest sens este faptul că discursul lui Robert Schuman din 9 mai 1950, considerat discursul programatic al Europei plasează pacea mondială şi nu numai pe cea europeană în centrul proiectului european. 

În al doilea rând, experţii şi analiştii consideră că nu se justifică sistematic faptul că anumite probleme specifice ale continentului european, precum cele care s-au produs în Balcani pe tot parcursul anilor '90, necesită recurgerea la mijloacele militare ale unor state de pe alte continente. Europa, care se doreşte, după origine, un spaţiu de pace şi securitate, are obligaţia să aibă mijloace de asigurare a păcii la graniţe. 

În al treilea rând, Europa are angajamente de securitate cu aliaţii săi şi se obligă să fie la înălţimea acestora. Europa nu va fi un aliat eficient şi independent decât dacă va avea mijloace de cunoaştere, de analiză, de decizie şi de acţiune.

De asemenea, Europa nu este doar un proiect economic ci şi un proiect politic care reuneşte statele în jurul unei istorii şi a unor principii politice comune şi care vizează favorizarea urgentă a unei identităţi europene. Aceasta identitate se poate traduce prin apărarea intereselor proprii care pot să nu fie acelea ale altor puteri mondiale. Subiecte precum dezvoltarea pe termen lung, necesitatea unei justiţii penale internaţionale, ocrotirea identităţii culturale, rolul statului în organizarea economiei şi susţinerea coeziunii sociale, arată că Europa are viziuni proprii asupra organizării lumii. Aceasta trebuie să aibă mijloacele necesare prin care să se asigure că punctele de vedere ale sale sunt luate în consideraţie.

În sfârşit, dacă împărtăşeşte aceleaşi valori fundamentale ca şi partenerii ei (apărarea unei concepţii universale a drepturilor omului şi democratic) Europa poate avea o concepţie diferită în ceea ce priveşte punerea în practică a strategiilor pentru a atinge aceste obiective. De asemenea, trebuie să aibă mijloacele de a exercita o influenţă puternică în dezbaterile asupra alegerii acestor strategii.

Scurt istoric privind crearea Politicii Externe şi de Securitate Comună (PESC)

 

Parcurgând succint istoria creării unei Politici Externe şi de Securitate Comună, analiştii politici evidenţiază momentul deciziei politice de a se permite reînarmarea Germania, la începutul anilor '50, când, pentru atingerea acestui obiectiv Franţa, Germania, Italia, Belgia, Luxemburg şi Olanda au pus bazele proiectului Comunităţii de Apărare Europene, iniţiind crearea unei armate europene comune. Proiectul a fost respins mai târziu (1954) de către Franţa, din cauza neînţelegerilor politice dintre ţările fondatoare.

La trei ani după stabilirea Comunităţii Economice Europene, dorinţa de a reîncepe construcţia politică a aparţinut generalului De Gaulle, Christian Fouchet elaborând, în acest sens, trei propuneri în anii 1961-1962, cunoscute sub numele de "Planul Fouchet". Cooperarea interstatală trebuia să conducă la o politică externă unică, statele membre trebuiau să-şi întărească securitatea în comun şi să-şi coordoneze politicile de apărare. Ultima dintre acestea prevedea consultări bilaterale periodice şi comitete comune de lucru, care pregăteau reuniunile la nivel înalt - inclusiv un comitet în domeniul apărării. A fost însă rândul celorlalte ţări europene să respingă semnarea "Tratatului asupra Uniunii Statelor" motivându-se că nu se doreşte o colaborare excesivă între state şi nici ruperea legăturii cu SUA şi NATO. Totuşi, în 1969, la summit-ul de la Haga, cei şase membri ai CEE au reafirmat necesitatea de a continua proiectul de unificare politică a Europei.

În 1970 s-a adoptat "Raportul Davignon", care a marcat începutul funcţionării pilonului Cooperării Politice Europene (CPE), deşi acesta se referea exclusiv la politica externă. În 1983, la Stuttgart, aspectele politice şi economice ale securităţii au fost incluse între obiectivele CPE. Până la momentul semnării Tratatului de la Maastricht (1992), diplomaţia occidentală şi-a armonizat poziţiile faţă de statele terţe, pe baza acordurilor informale, dar în lipsa unor structuri comune ale Comunităţii Economice Europene.

Tratatul de la Amsterdam (1999) a adus schimbări pragmatice privind unele probleme importante: s-a creat o celulă de planificare politică şi analiză, s-a înfiinţat poziţia de Înalt Reprezentant al PESC, s-a adoptat sistemul de vot al majorităţii calificate (QMV) pentru implementarea măsurilor şi extinderea cooperării în domeniul managementului de criză între UE şi UEO. Din acest moment, unele analize ale experţilor occidentali au apreciat că responsabilitatea PESC se restrânge doar la reacţii faţă de crizele ce pot apărea, în sensul intervenţiilor militare şi/sau diplomatice, deci incluzând aspectele legate de apărare, iar altele au delimitat politica diplomatică şi de securitate de aspectele legate de apărare.

În ceea ce priveşte crearea forţelor armate europene comune, semnalul a fost dat de Franţa şi Germania care au creat, în mai 1992, EUROCORPS, fapt ce reprezenta o primă etapă a procesului de structurare a unei apărări europene autonome. Această iniţiativă a continuat cooperarea bilaterală franco-germană, care a demarat în 1963, în contextul juridic fixat de Tratatul de la Élysée (1963). Scopul creării acestui corp de armată comun franco-german a fost acela de a contribui la apărarea Europei, în conformitate cu prevederile Art. 5 al Tratatului fondator al Uniunii Europei Occidentale (UEO), menţinerea păcii şi asigurarea asistenţei umanitare în afara zonei de acţiune a NATO. Din punct de vedere politic, analiştii apreciază că momentul ales pentru crearea EUROCORPS, începutul anilor '90, a reprezentat soluţia de compromis faţă de răcirea relaţiilor franco-germane în momentul unificării Germaniei: Franţa dorea să menţină trupe pe teritoriul Germaniei unificate, fiind obligată în acelaşi timp să trateze fostul adversar ca pe un partener egal.

Chiar dacă, iniţial, această iniţiativă a fost tratată cu nepăsare de Marea Britanie şi Olanda, după puţin timp aceste două ţări s-au oferit şi ele să colaboreze pentru consolidarea corpului de armată comun, în urma obţinerii unor asigurări cu privire la preeminenţa NATO în domeniul apărării colective a aliaţilor. Ca urmare a iniţiativei lansate la summit-ul de la Chartres (1994), Marea Britanie a fost atrasă la formarea Grupului Aerian European (GAE). Această structură, care avea ca obiective realizarea complementarităţii tehnice între forţele aeriene naţionale, a fost extinsă în 1999, pentru a include Germania, Olanda, Belgia şi Spania. Aceste forţe europene au fost puse la dispoziţia UEO, fiecare având atribuţii diferite, misiunile lor fiind stabilite în Declaraţia de la Petersberg a UEO, semnată la 19 iunie 1992.

Ulterior, două noi unităţi multinaţionale, EUROFOR şi EUROMARFOR, au completat iniţiativa franco-germană. Cele două unităţi au fost create de către Franţa, Spania şi Italia la 15 mai 1995, în urma sesiunii ministeriale a UEO de la Lisabona. Prima este o unitate terestră uşoară, mobilă, concepută pentru intervenţii în cadrul crizelor de mică intensitate sau pentru acţiuni umanitare şi are în componenţă 10.000 de oameni. Cea de-a doua este o forţă maritimă, dotată cu capacităţi aeronavale aparţinând statelor membre ale UE, care le permite să controleze împreună întregul sector mediteranean, ceea ce nu s-ar fi putut realiza în mod individual.

Un moment important în istoria PESC l-a constituit întâlnirea franco-britanică de la Saint-Malo, din 4 decembrie 1998. Pentru prima dată, în Declaraţia Comună asupra Apărării Europene, dată publicităţii cu acest prilej, s-a subliniat necesitatea ca Uniunea Europeană să aibă capacitatea de desfăşurare a unor acţiuni autonome, susţinută de forţe militare credibile, mijloacele pentru a decide folosirea lor şi pregătirea necesară îndeplinirii obiectivelor propuse. Era o schimbare istorică a poziţiei Marii Britanii faţă de conceptul de Politică de Securitate şi Apărare Comună europeană. Această schimbare reflectă o poziţie similară a Franţei în raport cu participarea la structurile militare integrate ale NATO, în momentul în care Alianţa reforma structurile de comandă. Respectând însă poziţia partenerilor americani tradiţionali, liderii britanicii propuneau eficientizarea managementului de criză, fără a dilua resursele destinate apărării comune; totodată, propuneau ca Uniunea să se ocupe de funcţiile politice ale UEO, iar NATO - de cele militare.

Totuşi, momentul decisiv al discuţiilor privind apărarea europeană este reprezentat de decizia Consiliului European de la Köln (1999) care a adoptat fuzionarea dintre PESC şi UEO. Cauzele principale au fost modesta performanţă europeană în reglementarea crizei din Kosovo şi dorinţa unei autonomii de execuţie faţă de NATO, respectând însă principiile legăturii transatlantice, şi anume pe cele ale dezvoltării unei securităţi europene împreună cu SUA. Deşi "cei 15" au aprobat în unanimitate această fuziune, în ciuda aparenţei revoluţionare, analiştii politici apreciază că această hotărâre nu este decât un compromis, deoarece înglobarea UEO în UE nu a presupus şi preluarea angajamentului de apărare colectivă exprimat în Art. 5 al Tratatului de la Bruxelles al UEO. Pe de o parte, fuziunea între PESC şi UEO este un progres în sensul extinderii PESC pentru includerea apărării printre prerogativele UE, dar, pe de altă parte, poate fi privită ca un regres, deoarece procedurile interguvernamentale ale UEO s-au inclus în mod exclusiv în cel de-al doilea pilon al Tratatului de la Maastricht. 

De asemenea, lucrările summit-ului de la Helsinki (1999) au adus noi precizări cu privire la cadrul stabilit la Köln, introducându-se pentru prima dată cifre şi termene concrete pentru forţa comună de apărare a UE. "Statele membre trebuie să fie pregătite ca, până în anul 2003, să poată desfăşura, într-un interval de 60 de zile şi pentru cel puţin un an, forţe militare numărând 50.000-60.000 de oameni pentru întregul spectru al sarcinilor de la Petersberg", se preciza în Concluziile preşedinţiei finlandeze a Consiliului Afacerilor Generale. 

Declaraţia comună adoptată de UE şi NATO cu prilejul reuniunii comune, desfăşurată la 16 decembrie 2002, la Bruxelles, a deschis calea unei cooperări politice şi militare consolidate a celor două organizaţii în domeniul managementului crizelor şi prevenirii conflictelor. Documentul stabileşte principiile cooperării politice EU-NATO şi asigură Uniunii Europene accesul la capabilităţile de planificare şi logistice necesare propriilor operaţiuni militare. 

 

Ultimele evoluţii ale apărării europene

 

Crearea forţei de desfăşurare rapidă

 

Din punct de vedere militar, aceste forţe trebuie sî fie autosuficiente şi dotate cu capacităţile necesare de comandă, control, informare şi logistică, precum şi cu alte unităţi de sprijin precum şi, în caz de nevoie, cu forţe aeriene şi navale. Astfel, Consiliul European de la Helsinki şi-a fixat obiectivele colective de capacitate în trei domenii strategice :

- transport strategic în vederea dislocării rapide a trupelor pe teren;

- state majore pentru a comanda şi controla aceste forţe;

- mijloace de informare.

Reuniţi în martie 2003 la Vouliagmeni (Grecia), miniştrii Apărării celor 15 ţări membre ale UE au anuntat că forţa rapidă de 60 000 de oameni ar fi în măsură să fie desfăşurată la sfârşitul anului 2003. De asemenea, statele membre s-au angajat într-un proces de evaluare a nevoile colective şi a capacităţilor comune necesare. Contribuţiile anunţate constituie un rezervor de forţe format din peste 100000 de persoane, 400 de avioane de luptă şi 100 de nave de luptă.

Statele membre au decis punerea în aplicare a unui Plan european de acţiune pentru capacităţi (ECAP - European Capacity Action Plan) pentru a acoperi lacunele constatate în materie de capacităţi printr-o raţionalizare a eforturilor de apărare şi printr-o cuplare efectivă a proiectelor naţionale ţi internaţionale. Principalele deficienţe au fost identificate în special asupra următoarelor elemente:

- sistemul de comandă, de control şi de comunicare;

- informaţia strategică, supravegherea şi protecţia trupelor angajate;

- transportul strategic aerian şi maritim;

- capacitatea de angajare efectivă.

 

Acordurile de cooperare NATO-UE

 

La 16 decembrie 2002 a fost adoptată o declaraţie privind principiile politice de cooperare între NATO şi Uniunea Europeană. Principalele domenii de cooperare sunt următoarele:

- parteneriat: trebuie să se asigure că activităţile de gestiune a crizelor conduse de cele două organizaţii se consolidează reciproc, recunoscându-se în acelaşi timp că UE şi NATO sunt organizaţii de natură diferită;

- dialog, cooperare şi transparenţă efectivă;

- egalitate şi respect privind autonomia de decizie şi interesele UE şi NATO;

- respectarea principiilor Cartei Naţiunilor Unite care stau la baza Tratatului Uniunii Europene şi Tratatului de la Washington în scopul de a furniza unul din fundamentele indispensabile ale mediului de securitate euro-atlantic stabil, bazat pe dezbaterile regulamentului pacific în cadrul căruia nici o ţară nu ar fi în măsură să intimideze o alta sau să o constrângă cu ameninţarea sau utilizarea de forţă. De asemenea, declaraţia enunţă respectarea drepturilor şi obligaţiilor ce reies din tratate precum şi refuzul de a întreprinde o acţiune unilaterală;

- dezvoltarea coerentă, transparentă şi susţinerea reciprocă în ceea ce priveşte nevoile în materie de capacitate militară comune celor două organizaţii.

Pentru punerea în aplicare a acestor principii cele două organizaţii şi-au luat angajamente reciproce: 

- Uniunea Europeană se obligă pe cât posibil sa asocieze PESC-ului membrii europeni ai NATO, care nu fac parte din UE, prin punerea în aplicare a înţelegerilor de la Nisa;

- NATO şi-a oferit sprijinul în ceea ce priveşte PESC conform deciziilor luate în materie, cu ocazia summit-ului de la Washington din anul 1999 şi a permis, printre altele, accesul garantat al UE la capacităţile de planificare ale NATO;

- cele două organizaţii au recunoscut necesitatea de a ajunge la acorduri care vizează să asigure o dezvoltare coerentă, transparentă şi o susţinere reciprocă în ceca ce priveşte nevoile comune în materie de capacitate.

 

Lansarea primelor operaţiuni militare ale Uniunii Europene

 

Angajamentele şi evoluţiile politicii de apărare europeană au permis UE să lanseze în martie 2002 prima operaţiune militară autonomă. La 1 aprilie 2003, UE şi-a asumat responsabilitatea, în locul NATO, de a asigura forţa de menţinere a păcii în Fosta Republica Iugoslavă a Macedoniei (FYROM). Această operaţiune, numită "Concordia", desfăşurată potrivit prevederilor Rezoluţiei 1371 a Consiliului de Securitate al ONU, mobilizează 350 de militari din 27 de ţări, 13 membre şi 14 nemembre ale UE. Operaţia trebuie să contribuie la eforturile înfăptuirii unui stat prosper, pacifist şi democratic, în cadrul unui ansamblu stabil de ţări unde nu va mai fi necesară o prezenţă internaţională de securitate.

Această operaţiune a recurs la întelegerile existente între NATO şi UE în măsura în care preia rolul NATO şi este realizată cu mijloacele Alianţei. Astfel, comandantul operaţiunii este adjunctul SACEUR (Supreme Allied Command Europe) iar numirea sa a fost supusă aprobării NATO. De asemenea, cartierul general al operaţiunii este situat în cadrul SHAPE (Supreme Headquarters Allied Powers Europe). 

La începutul lunii iunie 2003, UE a hotărât să intervină cu forţe proprii în Republica Democratică Congo. Aceasta operaţiune marchează o nouă etapă în măsura în care, spre deosebire de situaţia din FYROM, trebuie să intervină într-un teritoriu în care violenţa constituie o problemă importantă. Această misiune, care a primit acordul Naţiunilor Unite, a cuprins 1400 de oameni din care majoritatea sunt francezi, operaţiunea din Congo fiind deschisă atât ţărilor membre precum şi ţărilor nemembre UE. 

 

Dezvoltarea industriei europene de armament

 

Constituirea unei industrii europene de armament reprezintă un element cheie al apărării europene. Această dezvoltare cuprinde mai multe aspecte: restructurarea mijloacelor industriale similară celei realizate de SUA după anii '90 şi cooperarea între state în domeniul armamentului.

Astfel au fost create o serie de structuri de tip interguvernamental, OCCAR şi L.o.I, care au avut drept obiectiv eficientizarea administrării programelor de armament conduse în cooperare. 

În septembrie 1998, Germania, Franţa, Italia şi Marea Britanie au creat organizaţia interguvernamentală de cooperare în domeniul armamentelor, OCCAR (Organisation conjointe de coopération en matičre d'armement) care a avut printre obiective coordonarea, conducerea şi executarea programelor de armament pe care doresc să le pună în practică. În ianuarie 2001, obţinerea de către OCCAR a statutului de persoană juridică a permis acesteia să-şi asume angajamente plurianuale ale statelor şi să perfecteze, în numele lor, contracte cu industriaşii din domeniu. În prezent OCCAR administrează opt programe printre care şi cel al avionului de transport A400M. Acest ultim proiect constituie un progres semnificativ pentru edificarea unei capacităţi militare şi industriale europene performante. 

În paralel cu OCCAR, miniştrii Apărării ai celor patru ţări fondatoare ale OCCAR precum şi reprezentanţii Spaniei şi Suediei, au decis să armonizeze condiţiile de aplicare a reglementărilor naţionale cu scopul de a reduce obstacolele din calea bunei funcţionări a grupurilor transnaţionale din domeniul apărării. Aceasta a condus la semnarea în iulie 1998, la F arnborough, a unei scrisori de inteţie (Letter of Intent - L.o.I.), urmată de semnarea, în iulie 2000, a unui acord cadru juridic, având valoare de tratat internaţional. Acest efort de armonizare se referă la şase domenii:

- securitatea aprovizionării;

- proceduri de transfer şi export;

- securitatea informaţiilor;

- cercetare şi dezvoltare;

- modul de operare cu informaţii tehnice;

- armonizarea nevoilor militare cu procedeele de achiziţionare. 

Cele şase state semnatare ale L.o.I reprezintă 90% din producţia de armament din Europa. Absenţa a nouă state membre ale Uniunii pune din ce în ce mai multe probleme în contextul consolidării industriale, începută la sfârşitul anilor '90, lărgirea UE la 25, apoi la 27 de state, constituind o altă provocare importantă în domeniu.

 

Viitorul apărării europene 

 

În cadrul Convenţiei privind viitorul Europei a fost constituit un grup de lucru specific (grupul de lucru VIII-apărare) pentru a examina, sub conducerea comisarului european Michel Barnier, problemele specifice acestui domeniu. 

Dintre propunerile grupului se remarcă ideea actualizării misiunilor de la Petersberg:

- prevenirea conflictelor (măsuri ce permit consolidarea încrederii şi a securităţii);

- acţiuni în materie de dezarmare (programe de distrugere a armelor şi controlul armamentelor) ;

- consiliere şi asistenţă în domeniul militar: cooperarea cu forţele militare ale unei ţări terţe sau ale unei organizaţii regionale/subregionale în vederea dezvoltăriii forţelor armate democratice prin schimbul de practici militare;

- operaţiuni de stabilizare la sfârşitul conflictelor;

- susţinerea, la cererea autorităţilor unei ţări terţe, în lupta contra terorismului.

De asemenea s-a avut în vedere aplicarea de noi modalităţi pentru a asigura coerenţa şi eficacitatea gestionării crizelor. Grupul de lucru a estimat că Uniunea Europeană trebuie să dispună de procedee rapide şi eficiente în vederea gestionării crizelor, fără ca acestea să afecteze controlul politic. Din aceasta cauză, grupul a făcut patru propuneri:

- consolidarea rolului Înaltului Reprezentant, acesta trebuind să dispună de un drept de iniţiativă în materie de gestionare a crizei, decizia lansării unei operaţiuni rămânând de competenţa Consiliului; 

- coordonarea pe teren a aspectelor civile şi militare ar trebui să fie asigurată prin reprezentanţi speciali care acţionează sub coordonarea Înaltului Reprezentant;

- pentru a fi rapidă, lansarea unei operaţiuni trebuie să beneficieze de un acces uşor la finanţare, fiind necesară prevederea unei finanţări adecvate a fazei pregătitoare a operaţiunii; 

- pentru asigurarea unei flexibilităţi mai bune şi a unei interoperabilităţi adecvate, grupul a propus crearea unei academii militare comune.

Pentru a face faţă noilor ameninţări, grupul de lucru a constatat că trebuie să se contracareze în egală măsură ameninţările teroriste şi utilizarea armelor de distrugere în masă de către grupurile teroriste care ar avea drept ţintă populaţia civilă şi instituţiile democratice ale statelor membre. În acest sens au fost făcute următoarele propuneri:

- introducerea în tratat a unei clauze de solidaritate implicând recurgerea la ansamblul de mijloace ale Uniunii (mijloace militare, cooperare poliţienească şi judiciară, protecţie civilă, etc.) pentru protecţia populaţiei civile şi a instituţiilor democratice şi pentru a acorda asistenţa unei stat membru afectat de un eventual atac terorist. Aşa cum subliniază textul Convenţiei, prin acest mijloc indirect, Uniunea ar exploata caracterul său interdisciplinar pentru a răspunde noilor provocări şi în acest fel s-ar marca în mod clar "ceea ce distinge Uniunea Europeană de o alianţă militară".

- s-a propus înscrierea în tratat a unei "clauze de solidaritate şi de securitate comună" menită să facă faţă unui spectru mult mai larg de ameninţări: naturale, teroriste, militare. O serie de experţi au mai propus o "clauză de apărare colectivă", în acest fel statele care ar dori acest lucru şi-ar relua obligaţiile bilaterale ale Tratatului de la Bruxelles referitoare la asistenţa reciprocă.

 

Propuneri privind construcţia unei noi structuri militare europene

 

Recenta alianţă neoficială dintre Germania, Franţa şi Belgia, la care s-a raliat şi Luxemburg, a propus cu prilejul mini-summit-ului care a avut loc la Bruxelles, la 29 aprilie 2003, înfiinţarea până în anul 2004 a unui nucleu militar pentru planificarea şi conducerea operaţiunilor europene. Nucleul militar este structurat pe două nivele: capacităţi şi capabilităţi militare. Prima structură ar putea desfăşura activităţi militare fără a se recurge la capacităţile militare ale NATO. A doua structură ar urma să desfăşoare diferite operaţiuni cu sprijinul logistic al Alianţei. Ambele structuri ar urma să fie deschise tuturor statelor membre ale Uniunii Europene interesate. De asemenea, cele patru ţări apreciază ca necesară înfiinţarea, într-o primă etapă, a unui comandament comun UE-NATO care să coordoneze operaţiunile strategice de transport aerian, precum şi crearea Agenţiei Europene pentru Dezvoltarea Capabilităţilor Militare. Înfiinţarea Agenţiei Europene va conduce la obţinerea unui mediu favorabil dezvoltării unei industrii de armament competitive. Au mai fost propuse: înfiinţarea unui Colegiu European de Securitate şi Apărare, precum şi a unui sistem pentru ajutor umanitar de urgenţă în situaţii de dezastru, în cooperare cu ECHO (Oficiul Comisiei Europene pentru Ajutor Umanitar), reformularea misiunilor Petersberg pentru prevenirea conflictelor şi managementul crizelor.

În vederea îmbunătăţirii capacităţilor de comandă şi control atât ale UE cât şi ale NATO, cei patru miniştri ai apărării ai statelor semnatare ale declaraţiei comune vor lua măsurile necesare pentru înfiinţarea unui cartier general al forţelor multinaţionale mobile europene, nu mai tîrziu de anul 2004.

În privinţa dezvoltării Forţei de Reacţie Rapidă europene, liderii celor patru state au propus crearea unui nucleu de capacităţi in jurul brigăzii militare franco-germane, care ar putea implica structuri de comandă belgiene şi trupe de recunoaştere aparţinând Luxemburgului. 

"A venit momentul să intrăm într-o nouă etapă în construcţia Europei securităţii şi apărării, pe baza unor capacităţi militare sporite", se arată în declaraţia comună dată publicităţii la sfârşitul reuniunii, care este semnată de cancelarul german Gerhard Schroeder, premierul belgian Guy Verhofstadt, premierul luxemburghez Jean-Claude Juncker şi preşedintele francez Jacques Chirac. În declaraţie se reaminteşte importanţa relaţiilor dintre statele membre ale Uniunii Europene şi SUA, îndeosebi în cadrul NATO, exprimând speranţa celor patru lideri europeni într-o "reînnoire a relaţiei transatlantice". 

Concluzii

 

Apărarea europeană avansează cu paşi siguri, cel mai adesea din cauza evenimentelor internaţionale care îi determină pe conducătorii europeni să-şi consolideze cooperarea. Adoptarea tratatului constituţional ar trebui să permită realizarea unui nou progres semnificativ în acest domeniu. Însă apărarea europeană nu se limitează numai la concepte, la instituţii şi la declaraţii. Aceasta depinde foarte mult de capacităţile industriale şi economice de care dispune Europa. Are nevoie de mijloace concrete care depind de decizia politică. Atentatele teroriste din 11 septembrie din SUA au jucat un rol declanşator pentru acestea şi le-au făcut să accepte eforturi bugetare importante pentru apărarea lor. Nu s-a întâmplat la fel şi în Europa, însă ar fi regretabil să fie necesar un eveniment de o asemenea amploare pentru a mobiliza opinia publică în jurul apărării sale. Din acest punct de vedere este clar că liderilor europeni le lipseşte o reflecţie asupra obiectivelor strategice. De aceea unii dintre aceştia cer de mult timp redactarea unei Cărţi Albe a apărării europene care ar avea drept subiect valorile şi interesele pe care Europa întelege să le apere în comun şi mijloacele pe care vrea să le aloce în acest sens.

Experţii militari consideră că între centrele de putere existente la nivel mondial, SUA şi Uniunea Europeană pe de o parte, China şi Japonia pe de altă parte, la care se adaugă Rusia, se vor dezvolta atât relaţii de contestare, dar şi de acceptare, pe baza parteneriatului activ, iniţiat cu declanşarea campaniei mondiale împotriva terorismului. Interesele geostrategice şi geopolitice ale Europei şi SUA vor rămâne convergente, chiar dacă, pe plan economic şi politic, competiţia se va accentua. 

De asemenea, ei apreciază că actualul şi viitorul context de securitate vor determina schimbări majore atât în fizionomia structurilor de securitate, cât şi în modul lor de acţiune. Secretarul general al NATO avertiza la summit-ul din septembrie 2002 de la Praga că, pe termen mediu, se preconizează un tablou sumbru, omenirea se va confrunta cu cinci pericole majore determinate de: instabilitatea sporită, creşterea fluxurilor de refugiaţi, multiplicarea şi diversificarea actelor de terorism, mărirea numărului de state aflate în criză şi proliferarea fără precedent a armelor de distrugere în masă.

Ca un corolar al celor preconizate de oficialul NATO, războiul din Irak a provocat, chiar înainte de a începe, o dezbinare nedorită a solidarităţii democraţiilor occidentale şi a întregii comunităţii internaţionale, care, după atentatele teroriste din septembrie 2001, părea mai unită ca oricând în lupta împotriva terorismului.

Divergenţele pe tema dezarmării sau a înlăturării regimului lui Saddam Hussein s-au transformat în dispute care au divizat membrii Consiliului de Securitate al ONU, ai Alianţei Nord-Atlantice şi ai Uniunii Europene. Decizia Statelor Unite de a declanşa războiul din Irak nu numai că a generat şi a confirmat ruptura apărută în rândul aliaţilor lor tradiţionali, dar a favorizat formarea a două grupări de interese contradictorii, SUA - Marea Britanie şi aliaţii lor pe de o parte, Franţa - Germania, Rusia şi China pe de altă parte, care au condus la fărămiţarea legăturilor europene. 

Potrivit experţilor militari, evoluţia evenimentelor din Golf va determina schimbări majore nu numai la nivelul lumii arabe, dar va influenţa întreg sistemul de securitate actual. Astfel, vor fi stabilite noi coordonate de dialog politic şi diplomatic în cadrul structurilor de securitate internaţionale, vor fi elaborate noi criterii şi reguli de conducere şi funcţionare a acestora, astfel încât procesul decizional să fie adaptat condiţiilor tot mai complexe impuse de necesitatea combaterii terorismului şi de noile realităţi internaţionale.

Fizionomia ierarhiei mondiale va fi nouă şi imprevizibilă, iar scenariile de constituire a acesteia vor comporta viziuni pe cât de inedite, pe atât de probabile, materializarea lor depinzând de relaţiile dintre actorii principali ai scenei politice mondiale, în care SUA vor deţine, în continuare, pe termen lung, rolul principal.

În acest context, apare ca necesară consolidarea spaţiului de securitate mondial, chiar dacă zonele de influenţă şi sferele de putere au propria lor dinamică. Astfel, echilibrul militar şi geopolitic dintre SUA şi Europa, care are coordonate de securitate şi stabilitate bine definite, evoluează spre noi formule de alianţe şi configuraţii, care vor determina, la rândul lor, stabilitatea, pacea şi securitatea mondială.

